स्पीड ब्रेकर की ऊंचाई अधिक होने से चालक हो रहे घायल
रेलवे कॉलोनी से मलैया मील फाटक मार्ग बना मुसीबत का सबब
भास्कर संवाददाता | दमोह
रेलवे स्टेशन के पास रेलवे कॉलोनी से मलैया मील फाटक जाने वाला मार्ग वाहन चालकों के लिए मुसीबत का सबब बन गया है। इस मार्ग पर तीन बड़े स्पीड ब्रेकर बने हैं, जिनकी ऊंचाई इतनी अधिक है कि वाहन चालक अनियंत्रित होकर हादसों का शिकार हो जाता है।
चार दिन पहले ही लोको क्षेत्र में रहने वाली एक 72 वर्षीय बुजुर्ग महिला अपने बेटे के साथ बाइक से जाते समय स्पीड ब्रेकर आने से अचानक जमीन गिर गई थी। जिससे उसके सिर में छह टांके आए हैं। इसके पहले भी यहां पर दुर्घटनाएं होती रहती हैं। मागंज वार्ड निवासी सुरेश पटेल, विजय पटेल ने बताया कि मलैया फाटक से रेलवे कॉलोनी जाने के लिए यह मार्ग शार्टकट है लेकिन यहां पर रेलवे द्वारा बड़े-बड़े स्पीड ब्रेकर बनाए गए हैं। जिससे वाहनों को आने-जाने में काफी परेशानी होती है। उन्होंने कहा कि रेलवे द्वारा स्पीड ब्रेकर के आसपास न तो सफेद कलर पुतवाया गया है और न ही संकेतक लगाए गए हैं जिससे रात के समय यह वाहन चालकों को नजर नहीं आते। जिससे यहां पर आए दिन हादसे घटित हो रहे हैं। इस संबंध में लोगों ने रेल अधिकारियों से शिकायत भी की लेकिन कोई ध्यान नहीं दिया जा रहा है। लोगों ने रेल प्रबंधन से स्पीड ब्रेकर की ऊंचाई कम करने की मांग की है ताकि यहां हो रहे हादसों पर अंकुश लग सके। इस संबंध में संभागीय मंडल अभियंता राजेश तिवारी से संपर्क किया लेकिन मोबाइल रिसीव नहीं हुआ।
मैं कुछ नहीं कह सकता
मैं इस मामले में कुछ नहीं कर सकता। जो भी बात करना है आप संभागीय अभियंता से करें। -अारयू खान, सीनियर सेक्शन इंजीनियर
अधिक ऊंचाई के स्पीड ब्रेकर से वाहन चालकों को परेशनी हो रही है।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva